14/09/2022 | Administración LocalMunicipal
Cedeira
Aprobación definitiva do Regulamento de uso da Vía ferrata Senda do Santo

Aprobado inicialmente polo Pleno do Concello, en sesión realizada o 06.07.2022, o Regulamento de uso da Vía ferrata Senda do Santo, e transcorrido o prazo de información pública sen presentarse reclamación ou suxestión algunha, enténdese definitivamente aprobado, polo que se procede á publicación do seu texto íntegro, que entrará en vigor o día seguinte ao da súa inserción no Boletín Oficial da Provincia e unha vez transcorrido o prazo previsto no artigo 65.2 da Lei 7/1985, do 2 de abril, reguladora das bases do réxime local. O artigo 25.1 da Lei 7/1985, do 2 de abril, reguladora das bases de réxime local recoñece ao municipio a facultade de promover as actividades e prestar os servizos públicos que contribúan a satisfacer as necesidades e aspiracións da comunidade veciñal. Ademais, o seu segundo apartado indica que é competencia do municipio a promoción do deporte e instalacións deportivas e de ocupación do tempo de lecer e a promoción da actividade turística de interese e ámbito local. Neste contexto, o Concello pretende coa presente norma regular o uso da Vía ferrata Senda do Santo por parte das persoas deportistas e das entidades usuarias. Para estas últimas establécese, así mesmo, un proceso de autorización de uso da instalación. As vías ferratas son instalacións deportivas no medio natural, cunha incipiente expansión en España, sendo a promovida por este concello, a primeira de Galicia. Unha vía ferrata é unha instalación deportiva non convencional formada por un percorrido en montaña mesturando tramos verticais e horizontais, instalado nas partes mais verticais dos afloramentos rochosos e paredes das montañas. Este percorrido está equipado con diferentes sistemas de seguridade que permiten ás persoas deportistas avanzar de maneira protexida e segura. A progresión realizase a través de varios elementos instalados de forma artificial como grampas, cadeas, cravos ou pasamáns. A dirección do percorrido queda marcada pola liña de vida, cable que acompaña de principio a fin á persoa usuaria e a mantén suxeita de forma continuada na progresión. Ante a inexistencia de normas oficiais que regulen a xestión e uso destas instalacións, e co obxecto de garantir unha práctica segura por parte das persoas deportistas, así como unha xestión sostible da propia instalación, situada nun entorno de alto valor paisaxístico e natural, o Concello de Cedeira regula tanto o proceso de autorización de uso, como o propio uso por parte das persoas deportistas. O deseño, construción e instalación da Vía ferrata Senda do Santo foi realizado baixo a norma: Deseño/construción de vía ferrata (versión consolidada) UNE-EN 16869 Mayo 2018, norma elaborada polo comité técnico CTN 147 Deportes. Equipamentos e instalacións deportivas, cuxa secretaría deseña IBV. A Vía ferrata Senda do Santo está situada na Serra da Capelada no termo municipal de Cedeira, parroquia de Régoa. Instalase nas proximidades do cumio O Compaso, cunha altitude de 486m sobre o nivel do mar, segundo datos do Instituto Xeográfico Nacional. A súa ubicación xeográfica fai deste lugar unha atalaia natural privilexiada dende a que se pode observar parte da paisaxe característica de cantís atlánticos que definen a orografía do territorio de Cedeira. Os Cantís de Cortes e o pobo de Santo André de Teixido dominan a panorámica, situados a poucos quilómetros do pé de Vía da Senda do Santo. Ademais, a instalación atópase no denominado Complexo Xeolóxico Cabo Ortegal, territorio con relevancia científica internacional a nivel xeolóxico. Aínda que o percorrido non está no límite de ningunha figura de protección natural vixente, os cumios adxacentes forman parte do ZEC Costa Ártabra (Rede Natura 2000), polo que a protección, conservación e respecto polo medio é considerara como prioritaria. Esta vía pertence ao grupo denominado como vías ferratas deportivas. Trátase dun percorrido relativamente curto onde o achegamento ao inicio e o retorno da instalación están sinalizados e son de doado acceso. A progresión na vía realízase mediante o apoio en elementos artificiais como pontes, bancos ou escaleiras que, ademais de dar seguridade, fan mais atractivo o percorrido. É obrigatorio, para a realización da actividade, un coñecemento das técnicas e material de escalada, sumado a unha boa condición física. A Senda do Santo ten un total de 124 metros de progresión, acadando os 60m de altura no punto mais elevado do percorrido dende o seu punto de inicio. O tempo estimado para a súa realización en condicións normais (bo estado físico, coñecemento do material e do medio, e condicións meteorolóxicas estables), é de 1 hora e 45 minutos incluíndo o acceso a pé de vía e o regreso unha vez rematada a actividade. O nivel de dificultade da vía ferrata Senda do Santo é de K2 - pouco difícil. Tómase de referencia a catalogación na Escala Hüsler actualizada, na que se clasifican as vías ferratas baixo catro aspectos fundamentais: forza requirida, resistencia, experiencia en montaña e aspectos psicolóxicos. Escala Hüsler actualizada: O plano e ficha técnica da Vía Senda do Santo está dispoñible para a súa consulta e descarga na web do concello de Cedeira (cedeira. gal), así como na carteleira informativa da propia instalación. As modificacións, ampliacións ou actualizacións da vía que se podan producir no futuro, serán publicadas nos mesmos soportes e medios de difusión. - Coordenadas xeográficas ETRS89: 43º 42’ 26,81”N / 7º 58’ 24,79”W - Coordenadas UTM Uso29: X-582697,97 / Y-4 839892,46 - Coordenadas xeográficas ETRS89: 43º 42’ 26,67” N / 7º 58’ 19,43” W - Coordenadas UTM Uso29: X-582 817,96 / Y-4 839 889,53 O obxecto do presente documento é regular o uso da Vía ferrata Senda do Santo por parte das persoas deportistas e das entidades usuarias. Para estas últimas establécese, así mesmo, un proceso de autorización de uso da instalación. O uso desta instalación deportiva debe realizarse baixo os principios da seguridade persoal das persoas deportistas e dos seus guías e acompañantes, se os houbera, así como do respecto e coidado do entorno natural no que se ubica a vía ferrata, logrando así unha xestión sostible desta instalación deportiva. O concello de Cedeira é o promotor desta instalación deportiva. Poderá realizar a xestión do seu uso, así como o axeitado mantemento, tanto a través de medios propios, como por medio de terceiros que conten coa solvencia técnica necesaria para as tarefas a executar. As vías ferratas son instalacións deportivas non convencionais, das recollidas no artigo 76 Definición de instalación deportiva da Lei 3/2012, do 2 de abril, do deporte de Galicia. Son instalacións ao aire libre, situadas na natureza, e non contan con limitacións físicas para regular e/ou impedir o seu acceso libre. Así, o seu uso regúlase e limítase polo establecido nesta norma, que ordena a súa xestión e uso, sexa de forma individual e libre por parte das persoas deportistas, ou por medio dunha entidade pública ou privada organizadora dunha actividade. A responsabilidade de uso recae nas persoas deportistas usuarias ou, de selo caso, naquelas entidades organizadoras dunha actividade desenvolvida na vía ferrata, que guien, dirixan e/ou realicen indicacións ás persoas usuarias, sexa esta organización realizada mediante contraprestación económica ou non. Deberán, polo tanto, realizar a súa actividade conforme ao establecido neste regulamento, así como noutras normas sectoriais que se sexan de aplicación, por exemplo do ámbito do deporte ou do turismo activo, que puideran recoller especificacións técnicas ou administrativas para a realización desta actividade por parte de ditas entidades. O uso por parte de entidades organizadoras require autorización municipal segundo o establecido na cláusula quinta deste regulamento. Poderán facer uso da instalación Vía ferrata Senda do Santo, coas limitacións e requirimentos reflectidos para cada grupo dos establecidos nos seguintes parágrafos nesta cláusula, aquelas persoas, cun peso corporal igual ou maior a 40 quilos e menor de 120 quilos, e cunha estatura maior de 1,34m (esixencias establecidas en base a catalogación de grado de dificultade da vía K2 – pouco difícil) que sexan: - Maiores de idade, ou - Menores de idade (entre 12 anos cumpridos e 18 anos) que estean acompañados da persoa que ostenta a súa tutela legal ou, de ser o caso, empreguen a instalación por medio dunha das entidades descritas no grupo 2, que teñan solicitado autorización de uso; e que, ademais, conte coa autorización consentida da persoa que ostente dita tutela legal. Ademais do anterior deberá valorarse o axeitado das condicións meteorolóxicas para a realización da actividade con seguridade, sendo responsabilidade da persoa usuaria ou, de ser o caso, da entidade organizadora, informarse sobre a previsión meteorolóxica. Deberá prestarse especial atención ás previsións de tormentas, prohibíndose o uso da instalación nos momentos de previsión de tormenta. Tamén deberá terse informado a unha terceira persoa, non presente no lugar da actividade, do día, hora e lugar da realización da actividade. Debido ao risco propio das actividades deportivas no medio natural, maior naquelas nas que se require dunha importante destreza técnica polo emprego de material técnico de seguridade, é necesario limitar o acceso público universal a esta instalación e, polo tanto, unicamente poderán empregar a Vía ferrata Senda do Santo aquelas persoas e entidades que se encadren nalgún dos seguintes dous grupos: GRUPO 1. Deportistas Son aquelas persoas con capacidade técnica e física axeitada para a realización desta actividade, que estean actualmente en posesión, e dende polo menos 6 meses antes do día de acceso á Vía ferrata Senda do Santo, dunha licencia federativa oficial, de deportista ou adestrador/a, propia da práctica da vía ferrata, emitida por unha federación deportiva autonómica, española, ou de terceiros países. Cada deportista federado é o responsable de comprobar, e acreditar de ser necesario, que a súa licencia recolle esta modalidade deportiva, ao tempo que debe valorar o seu estado físico e coñecemento técnico para realizar con solvencia esta actividade. Así mesmo deberá informarse sobre si a expedición da licenza deportiva que posúe inclúe un seguro de accidente deportivo que, ademais da cobertura de danos propios, inclúa o rescate en caso de accidente. En caso contrario deberá contratar unha póliza de seguro propia. Non está autorizado o uso desta instalación a persoas que non cumpran o establecido nos dous parágrafos anteriores. No caso de non posuír, tal como se describe, unha licenza deportiva, é necesario realizar a actividade por medio dunha das entidades descritas no Grupo 2. GRUPO 2. Persoas e entidades organizadoras Son aquelas persoas físicas, entidades privadas ou públicas, como empresas de turismo activo, federacións deportivas, clubs deportivos, centros de ensinanza e formación oficiais de titulacións deportivas, así como outras entidades ou administracións públicas que teñan entre os seus estatutos, competencias e/ou funcións a ensinanza, formación, promoción e/ou práctica desta especialidade deportiva. Neste grupo inclúense a aquelas persoas e entidades que organicen actividades con persoas usuarias que cumpran ou non co reflectido para as persoas usuarias do grupo 1. A persoa ou entidade organizadora, ademais de cumprir coa normativa sectorial que lle corresponda segundo o ámbito principal no que realiza a súa actividade (ámbito do deporte, do turismo activo, das ensinanzas oficiais, ou calquera outro ámbito que inclúa nas súas funcións e/ou estatutos a práctica desta especialidade deportiva), deberá estar en situación de acreditar, de serlle requirido, no momento da solicitude de uso da instalación e durante o tempo de realización da actividade: 1. Que conta con todas as autorizacións sectoriais preceptivas para a realización da actividade.2. Que está correctamente inscrita no rexistro público que corresponda.3. Que todos os equipos que a entidade pon a disposición das persoas usuarias están homologados polos organismos correspondentes, e que reúnen as condicións de seguridade e garantías necesarias para o uso ao que se destinen.4. Que todas as persoas participantes contan cun seguro de accidente deportivo, axeitado e suficiente para a actividade a realizar, que inclúa unha indemnización para supostos de perdas anatómicas e funcionais, e de falecemento, así como a asistencia sanitaria, e o rescate, traslado e asistencia derivados dos accidentes producidos no desenvolvemento da súa actividade.5. Que ten contratado un seguro de responsabilidade civil axeitado e suficiente para a actividade a realizar, polos danos que puidesen ocasionarse ás persoas usuarias, así como a calquera outra persoa, como consecuencia da realización da actividade.6. Que a persoa que guía e dirixe a actividade posúe unha titulación oficial, ou certificado de profesionalidade, que o habilite para as funcións que realiza para unha vía ferrata.7. Que conta, por escrito, cun procedemento ou protocolo de actuación en caso de accidente ou emerxencia, adaptado á Vía ferrata Senda do Santo. Grupo 1. Deportistas As persoas usuarias encadradas neste grupo, segundo se define na cláusula cuarta deste regulamento, cando realizan a actividade de forma individual e libre, non participando dun grupo no que existe unha persoa que dirixe e/ou guía a actividade, non deberán comunicar ao Concello de Cedeira a realización da súa actividade. Cando estas persoas realicen a actividade de forma organizada, regular e coa organización, dirección e/ou guiado dunha persoa o entidade responsable, ésta deberá cumprir o que nesta norma se regula para o grupo 2. Grupo 2. Persoas e entidades organizadoras As persoas e entidades, públicas ou privadas, segundo as características descritas na cláusula cuarta deste regulamento, que organicen e/ou dirixan unha actividade, para persoas usuarias que cumpran ou non cos requirimentos do Grupo 1 Deportistas, deberán solicitar autorización de uso ante o Concello de Cedeira. Esta autorización realizarase mediante a sede electrónica do Concello de Cedeira (https://sede.cedeira. gal/), no apartado “solicitude xeral”, axuntando cuberto e asinado de xeito manuscrito ou con sinatura electrónica o anexo 1 deste regulamento. As entidades solicitantes realizarán esta solicitude mediante un procedemento de “Comunicación previa” de realización da actividade. Deberán reflectir a data de realización da actividade ou primeira actividade que será en data posterior, nun mínimo de 15 días naturais, á data de presentación da solicitude. As entidades solicitantes poden realizar a actividade salvo comunicación contraria por parte deste Concello. No modelo de comunicación previa realizarase unha declaración responsable conforme a entidade cumpre cos requisitos reflectidos na cláusula cuarta deste regulamento. A autorización de uso estenderase a un máximo dun ano dende a data de presentación da comunicación previa. Unha vez transcorrido este ano é necesario realizar unha nova solicitude. As persoas e entidades que fagan uso desta instalación, ademais das normas de seguridade que se establezan na normativa sectorial do seu ámbito de actividade que lles sexa de aplicación, deberán cumprir obrigatoriamente, e con carácter mínimo, o seguinte: 1. Consultar a previsión meteorolóxica e, cos datos obtidos, avaliar a conveniencia por cuestións de seguridade de realizar a actividade.2. Informar a unha terceira persoa, non presente no lugar da actividade, do día, hora e lugar da realización da actividade.3. Dispor do equipo de material individual de seguridade obrigatorio para a correcta realización da actividade. Este equipo individual deberá estar homologado e en perfecto estado para o seu uso en vías ferratas. Recomendase un equipo mínimo individual imprescindible de: casco, arnés, cabo de ancoraxe con disipador de enerxía e mosquetóns correspondentes, cabo de ancoraxe fixo con mosquetón para o descanso, algunha cinta expres e cintas planas para posibles manobras de evacuación, luvas, calzado adherente e roupa acorde coas condicións meteorolóxicas previstas para o día de actividade. O equipo individual de seguridade deberá estar posto con carácter previo á aproximación ao punto de inicio da actividade, evitando calquera tipo de lesións que poidan acontecer nas inmediacións da instalación como algún desprendemento de rochas. O equipo individual de seguridade será retirado unha vez se comece o descenso en sendeiro evitando danos que poidan acontecer nas inmediacións da instalación.4. As persoas responsables do guiado e dirección da actividade deberán avaliar, xunto coas persoas usuarias, que o nivel de dificultade da vía é axeitado para a condición física e nivel habilidades motrices de ditas persoas usuarias.5. Permanecer ancorado á liña de vida durante todo o percorrido.6. Respectar a distancia mínima de seguridade en progresión individual en vías ferratas cando nos atopamos varias persoas facendo o percorrido. Nunca ancorarse no mesmo tramo da liña de vida que outra persoa.7. Cando a actividade é realizada en grupo, as persoas con maior experiencia e coñecemento técnico deberán ser os que abran e pechen a expedición, deixando no medio da progresión as persoas menos expertas, para posibles casos de axuda.8. O sentido do percorrido será sempre o indicado de avance na carteleira e plano informativo.9. Non abandonar en ningún momento o itinerario marcado, salvo nas zonas de escape e tendo a capacidade e autonomía suficiente para realizalo.10. As persoas usuarias non poderán realizar a actividade baixo a influencia do alcol ou de calquera sustancia que poida alterar as súas capacidades psicofísicas.11. Prohíbese o acceso e a realización da actividade en condicións de pouca visibilidade, así como no o tramo horario entre a posta e saída do sol.12. Dispor dun equipo de comunicación portátil como teléfono móbil ou radio. A Vía ferrata Senda do Santo está ubicada nun lugar con gran valor paisaxístico e ambiental. O seu uso non debe alterar este entorno natural e, con este motivo, defínense as seguintes medidas de protección ambiental: 1. O traslado ata a zona de inicio de vía ferrata debe realizarse polos sendeiros existentes, non danando a vexetación adxacente.2. Non deberá realizarse ningunha actuación sobre as rochas do lugar.3. Respectarase aos animais que poida haber no entorno.4. Os vehículos deberán quedar estacionados nas zonas permitidas.5. A actividade debe realizarse coa menor contaminación acústica posible, quedando prohibido poñer música, cantar ou berrar.6. Os residuos xerados no tempo de duración de actividade terán que ser portados por cada persoa usuaria ata algún punto de recollida selectiva de lixo.7. Queda prohibido facer calquera tipo de lume en calquera momento do ano. O presente regulamento, unha vez aprobado definitivamente e publicado na forma legal establecida, entrará en vigor conforme ao previsto no art.70.2 e 65.2 da Lei 7/85 de Bases de réxime local. Permanecerá en vigor ata a súa modificación ou derrogación expresa. Esta comunicación previa débese presentar, debidamente cumprimentada e asinada de xeito manuscrito, ou con sinatura electrónica, mediante o procedemento “solicitude xeral” da sede electrónica do Concello de Cedeira (https://sede.cedeira. gal/). Está dirixida, unicamente, ás persoas e entidades organizadoras ás que se refiren os puntos cuarto e quinto do Regulamento de uso da vía ferrata Senda do Santo, e deberá presentarse cun mínimo de 15 días de antelación á data de realización da actividade ou primeira actividade. Transcorrido ese tempo, as entidades solicitantes poden realizar a actividade salvo comunicación contraria por parte deste Concello. A autorización de uso estenderase a un máximo dun ano dende a data de presentación da comunicación previa. Unha vez transcorrido este ano é necesario realizar unha nova solicitude. Este procedemento regúlase polo Regulamento de uso da vía ferrata Senda do Santo. REPRESENTANTE DA ENTIDADE, DE SER O CASO. ACTIVIDADE A REALIZAR 1. Que conta con todas as autorizacións sectoriais preceptivas para a realización da actividade.2. Que está correctamente inscrita no rexistro público que corresponda.3. Que todos os equipos que a entidade pon a disposición das persoas usuarias están homologados polos organismos correspondentes, e que reúnen as condicións de seguridade e garantías necesarias para o uso ao que se destinen.4. Que todas as persoas participantes contan cun seguro de accidente deportivo, axeitado e suficiente para a actividade a realizar, que inclúa unha indemnización para supostos de perdas anatómicas e funcionais, e de falecemento, así como a asistencia sanitaria, e o rescate, traslado e asistencia derivados dos accidentes producidos no desenvolvemento da súa actividade.5. Que ten contratado un seguro de responsabilidade civil axeitado e suficiente para a actividade a realizar, polos danos que puidesen ocasionarse ás persoas usuarias, así como a calquera outra persoa, como consecuencia da realización da actividade.6. Que a persoa que guía e dirixe a actividade posúe unha titulación oficial, ou certificado de profesionalidade, que o habilite para as funcións que realiza para unha vía ferrata.7. Que conta, por escrito, cun procedemento ou protocolo de actuación en caso de accidente ou emerxencia, adaptado á Vía ferrata Senda do Santo. Lin, acepto e me comprometo a acatar as condicións para a realización da actividade descritas no regulamento de uso da Vía ferrata Senda do Santo. Data e sinatura:. Cedeira, 31 de agosto de 2022 O alcalde accidental Manuel Pérez Riola